Opasna bakterija u jajima iz dućana: ako imate ove simptome, odmah liječniku!

Trgovački lanac upravo je izvijestio kako s tržišta hitno povlači jaja zbog utvrđenog opasnog soja salmonele.

Riječ je o lancu Studenac i jajima s farme “Nujić Marko d.o.o.” iz Zagreba. U jajima je na farmi otkrivena salmonela typhimurium, opasniji soj te bakterije koji može dovesti do ozbiljnih komplikacija.

“Nastavno na upravo zaprimljenu obavijest proizvođača, ovim putem trgovački lanac “Studenac” želi upozoriti kupce na opoziv svježih konzumnih jaja proizvođača “Nujić Marko” d.o.o. Brezovička cesta 21a, 10000 Zagreb.

O opozivu proizvoda odlučilo se zbog utvrđenog pozitivnog nalaza na bakteriju Salmnonella Typhimurium kod kokoši na farmi proizvođača.

S tržišta su opozvana jaja sljedećih LOT-ova: 15012025, 16012025, 17012025, 18012025, 20012025, 21012025, 23012025, 24012025, 25012025, 27012025, 28012025. Ista se upravo uklanjaju i s polica “Studenca”.

Molimo naše kupce koji su konzumirali jaja navedenog proizvođača i LOT-ova i imaju simptome salmoneloze da se obrate liječniku obiteljske medicine, a potom i u najbližu trgovinu Studenca radi povrata sredstava”, kažu u Studencu u četvrtak.

Infekcija salmonelom očituje se kao gastroenteritis, crijevna groznica, bakterijemijski sindrom ili žarišna bolest. Gastroenteritis započinje 12–48 sati mučninom i grčevima u abdomenu, nakon čega slijedi proljev, vrućica, ponekad povraćanje. Bolest je obično blaga i traje do 4 dana.

No, zna doći i do komplikacija. Liječnici upozoravaju kako upravo salmonella typhimurium može ponekad uzrokovati produljeni i često smrtonosni bakterijemijski sindrom trajanja više od tjedna s produljenom vrućicom, glavoboljom, malaksalošću i tresavicom, no rijetko s proljevom.

Najčešći uzroci žarišne infekcije, u pravilu težeg oblika zaraze, s jakom boli u zahvaćenom organu su upravo salmonella choleraesuis i salmonella typhimurium.

Objava Opasna bakterija u jajima iz dućana: ako imate ove simptome, odmah liječniku! pojavila se prvi puta na Danica.hr.