Blagajnica Dea iza ponoći krala po dućanu: Ma samo sam posudila…

Blagajnica Dea mogla bi na deset mjeseci u zatvor jer je optužena da je iz trgovine u kojoj je radila maznula alkohol, cigarete i novac.

Prema optužnici, Dea je ušla iza ponoći u trgovinu Studenca u Ulici Matka Baštijana u Zagrebu. Imala je ključ, deaktivirala alarm te uzela veću količinu žestokih alkoholnih pića, piva i cigareta ukupne vrijednosti 2600 eura. Potom je uz pomoć šifre otvorila sef i uzela 2300 eura.

Dea se tijekom istrage branila kako je takve posudbe robe iz dućana radila na desetke puta, kao i drugi djelatnici, ali sutradan bi uvijek sve platili. Trgovina ima tri ključa, a svi zaposlenici znaju sve šifre.

“Te noći uzela sam tri-četiri litre pića, malo čipsa, salame, šest-sedam kutija cigareta, a prekosutra sam sve platila 96 eura. Svi zaposlenici to rade i nemam pojma zašto su zvali policiju. Bila sam i u sefu jer sam imala nalog šefice da prebrojim novac, ali ništa nisam uzela.

Sjećam se da je u sefu bilo 2450 eura i novac sam prebrojala i ostavila. Ali, svejedno sam dobila izvanredni otkaz bez objašnjenja”, branila se Dea.

No, njezin su iskaz srušili drugi svjedoci i snimke nadzornih kamera u dućanu. Regionalna šefica u Studencu svjedočila je kako su je iza ponoći probudili policajci te je telefonski izvijestili da je u tijeku provala u dućan u Baštijanovoj.

Svjetlo je bilo upaljeno, a vrata dućana otvorena. Očito se kradljivica uplašila policije pa zbrisala, rekli su u Studencu. Pregledom kamera otkrili su tko je bio ‘noćna ptica’: njihova kolegica. Tužitelji za nju traže 10 mjeseci bezuvjetnog zatvora.

Objava Blagajnica Dea iza ponoći krala po dućanu: Ma samo sam posudila… pojavila se prvi puta na Danica.hr.