Članovi uprave poznatog lanca zarađuju 54.000 eura mjesečno

Trgovački lanac s najviše prodavaonica u Hrvatskoj panira novo širenje, i to na sjeveru zemlje.

Studenac, kompanija u vlasništvu poljskog fonda Enterprise Investors, potkraj lanjskog prosinca imao je čak 1406 dućana. Lani ih je otvorio 135, zatvorio 30. Sad najavljuju kako će do kraja ove godine otvoriti čak 160 novih – od Zagreba do istoka Slavonije.

Tvrtka pritom zapošljava blizu 7000 radnika, što je više za 600 u odnosu na kraj 2023. godine. Ostvare li se njihove najave, Studenac bi u iduću godinu ušao s čak 1560 prodajnih mjesta. Usporedbe radi, Konzum ih ovog trena ima oko 640, a u tom lancu zaposleno je 11.200 ljudi.

Studenac je lani ostvario 758 milijuna eura prihoda, što je 15 posto više nego predlani. No, poslovali su s gubitkom od 700.000 eura, i to zbog brojnih akvizicija tijekom proteklih godina.

Šestero članova uprave

Studenac je tako lani preuzeo i pripojio tvrtku TP Kovačić i Decentia trgovinu. U rujnu su pak kupili slovensku tvrtku Kea koje je ostala neovisna, odnosno nije pripojena. Time su nastavljene aktivnosti na akvizicijama koje su predlani bile posebno energične.

Valja podsjetiti kako su 2023. pripojili lanac Pemo, Lonia trgovinu, Strahinjčicu, Špar trgovinu, Tehno-ron maloprodaju, Formalis-teh maloprodaju, Cedekap trgovinu. Potkraj pretprošle godine kupili su i istarski La-vor trade koji je pripojen Studencu tijekom prošle godine.

Prosječna neto plaća u Studencu lani je iznosila 1015 eura i bila je veća za 25 eura u usporedbi s pretprošlom godinom, navodi Financijska agencija u statističkim godišnjim podacima.

Prema poslovnom godišnjem izvještaju, šestero članova uprave Studenca tijekom protekle je godine ostvarilo prosječna mjesečna primanja od 54.000 eura bruto (plaće, bonusi, naknade i drugo). Predlani su u prosjeku dobivali blizu 22.000 eura bruto mjesečno.

Objava Članovi uprave poznatog lanca zarađuju 54.000 eura mjesečno pojavila se prvi puta na Danica.hr.