Poznata tvrtka zaposlila čak 1180 novih radnika

Veliki trgovački lanci otvorili su najviše novih radnih mjesta tijekom protekle godine.

Prema podacima Financijske agencije, najveći poslodavci u Hrvatskoj, uz državne tvrtke, bili su upravo trgovački lanci. Konzum je, tako, najveći poslodavac u zemlji s oko 10.200 zaposlenih, što je 240 više nego prethodne godine.

Na drugom je mjestu Hrvatska pošta s 8000 radnika (300 manje), treće su Hrvatske šume sa 7600 radnika (40-ak manje), četvrti HEP-ODS sa 6500 zaposlenih (180 manje).

Na ljestvici najvećih hrvatskih poslodavaca peti je omiški Studenac koji ima oko 5500 zaposlenika, što je čak 1180 više nego prethodne godine. Rast je najvećim dijelom posljedica preuzimanja manjih trgovačkih poduzeća, ali otvaranja novih dućana.

Koliko su lani zaposlili novih ljudi

STUDENAC | 1180
PLODINE | 480
NTL | 280
LIDL | 240
KONZUM | 240
BIPA | 225
DEICHMANN | 210
SPAR | 150
PEVEX | 130
DM | 120

Izvor: Financijska agencija, izvještaji tvrtki za proteklu godinu

Studenac je, dakle, lanac koji je lani dobio najviše novih radnika. Druge su riječke Plodine s 4800 zaposlenih (480 više), treći je NTL (1400 radnika, 280 više), četvrti Lidl (3120, oko 240 više), a peti Konzum (240 više).

Na šestom mjestu po novom zapošljavanju je Bipa (860 zaposlenih, 220 više), sedmi je Deichmann s 370 ljudi (210 više), osmi Spar s 4500 radnika (150 više), deveti Pevex s 2320 zaposlenih (130 više), a deseti DM s 2040 trudbenika (120 više).

Kad je riječ o plaćama u trgovačkim lancima koji su lani najviše zapošljavali, najveća je u DM-u gdje u prosjeku iznosi oko 1700 eura neto. Slijede Lidl (1630), Bipa (1155), Pevex (1120), Plodine (1040) i Studenac (1015 eura neto).

Objava Poznata tvrtka zaposlila čak 1180 novih radnika pojavila se prvi puta na Danica.hr.