Bivša Podravkina tvornica konačno u plusu: ‘Spasila nas vrućina’

Prvi put u povijesti od preuzimanja, bivša je Podravkina tvornica ostvarila pozitivnu operativnu dobit u iznosu od 847.000 eura.

Riječ je u tvrtki Studenac iz Lipika koju je krajem 2016. godine preuzela slovenska Radenska koja je dio moćne češke Kofola grupe. Otad Studenac gomila gubitke, sve do lani kad je EBITDA (dobit prije poreza, kamata, amortizacije) konačno bio u plusu.

“Na svim tržištima zajedno Studenac je ostvario u prosjeku volumenski rast od 10 posto, što je uglavnom uzrokovano produženjem turističke sezone, iznadprosječnim temperaturama i većom potrošnjom na hrvatskom tržištu.

Rast prodaje

Rast prihoda od prodaje na domaćem tržištu iznosio je 14 posto, na tržištu BiH prihodi od prodaje povećani su za 13 posto, a na slovenskom tržištu dogodio se pad prihoda od 15 posto u odnosu na predlani”, tumače u Studencu.

Konačni rezultat poslovanja, kažu, jest neto gubitak, ali značajno manji od ostvarenog u prethodnoj godini. Pritom su ostvareni ukupni prihodi od 26 milijuna eura, što je 15 posto više nego prethodne godine.

Poslovanje lani obilježio je rast prodaje brandova Radenska, Pepsi i Studena, a smanjen je obujam prodaje na prirodnoj mineralnoj vodi Lipički Studenac. U tvrtki priznaju da im prihodi godinama ne dospiju pokriti fiksne troškove koje imaju.

Plaća direktora

Studenac na tržištu Hrvatske distribuira i Pepsi, Radensku i Fructal. Tvrtka ima oko 150 radnika (isto kao prije godinu dana) čija je prosječna neto plaća iznosila oko 1500 eura i bila je veća za čak 200 eura u odnosu na predlani.

Jedini član uprave, odnosno direktor Studenca, lani je u prosjeku zarađivao oko 5000 eura, a predlani blizu 4700 eura mjesečno, navodi se u godišnjem poslovnom izvještaju kompanije.

Prema podacima agencije za istraživanje tržišta Nielsen, gazirana voda drži 49 posto hrvatskog tržišta, negazirana 41 posto, negazirana s okusom 8 posto, a gazirana s okusom tek 2 posto udjela u ukupnoj prodaji vode.

Tri najveće kompanije – Jamnica, Radenska i Cetina – drže više od 80 posto tržišta, s tim da je Jamnica apsolutni lider u vodi s 50-ak posto udjela.

Cedevita ispala

Studenac je desetljećima bio drugi tržišni igrač u Hrvatskoj, odmah iza Jamnice, a u jednom kraćem razdoblju izvorska voda Studena (dok je bila Podravkina) potkraj 90-ih bila je čak i lider na domaćem tržištu u toj kategoriji.

No, protiv Todorićeva Konzuma koji je besramno favorizirao Jamnicu i Janu nije se moglo boriti. Kad se tadašnji direktor Studenca Valent Vrhovski otvoreno pobunio protiv takvog Konzumova ponašanja, brzo je morao otići s te pozicije.

Jamnica je u Hrvatskoj, dakle, apsolutni lider u prodaji vode, ali otprije tri godine više nije prva u ukupnoj ‘nonalcoholic’ prodaji jer ih je pretekla Coca-cola. Na trećem je mjestu po prodaji bezalkoholnih pića bila Cedevita.

Lider u prodaji flaširane vode i dalje je Jamnica, a iza nje su Studenac, Radenska i Cetina. Na listi je donedavno bila i Cedevita, ali više nije jer je Atlantic prestao s proizvodnjom voda Kala i Kalnička u tvornici u Apatovcu kod Križevaca.

Objava Bivša Podravkina tvornica konačno u plusu: ‘Spasila nas vrućina’ pojavila se prvi puta na Danica.hr.