Šefica dućana Marija maznula 2800 eura i dala otkaz: ‘Jesam, ali…’

Marija (27), šefica dućana, maznula je 2800 eura iz sefa i potom odmah dala otkaz.

Marija je do siječnja ove godine bila voditeljica poslovnice Studenca u Zagrebu. Visokoobrazovana, materijalno dobro situirana, neudana – ističe sutkinja u presudi.

Što joj je došlo u glavu da je 2. siječnja rano ujutro uzela novac i naprasno dala otkaz – nije jasno ni iz njezine obrane. Kolega s kojim je to jutro oko 6.50 sati došla na posao kaže kako je on krenuo slagati kruh, a Marija zbrajati trodnevni utržak (između 29. i 31. prosinca) položen u sef dućana.

Sve potrošila

“Odnijela je novac do blagajne i tamo ga još jednom prebrojala. Oko 7.30 sati rekla mi je da daje otkaz, bez ikakvog posebnog objašnjenja. Pored blagajne je ostavila ključ trgovine, ali novac ne, pa izašla iz dućana”, svjedočio je zaposlenik Studenca.

Marija je u cijelosti “priznala počinjenje kaznenog djela za koje se tereti te je navela kako je ona taj iznos uzela 2. siječnja i zadržala ga za sebe. Želi pronaći novi posao i mjesečno vratiti taj iznos u obrocima”.

“Ma znam da to nije u redu i da je to krivo, preuzimam svu odgovornost. Ali, novac sam potrošila na liječenje, hranu i privatne poklone. Želim vratiti sve do posljednje lipe.

Najiskrenije mi je žao zbog svega. Novce sam uzela iz papirnate vrećice koju sam otvorila, stavila sam sve zajedno i uzela. Na kraju sam sve potrošila“, branila se Marija tijekom istrage.

Šest mjeseci zatvora

Prema optužnici, ona je u poslovnici Studenca u Zagrebu “bila dužna uredno voditi blagajnu i ostalu dokumentaciju i u okviru svojih zadataka bila je dužna obavljati poslove obračuna dnevnih utržaka prometa poslovnice u kojoj je radila”.

Iz sefa poslovnice uzela je i za sebe zadržala dnevne promete za razdoblje od 29. prosinca do 31. prosinca u ukupnom iznosu od 2800 eura, navode tužitelji u optužnici. Za obračun u toj trgovini bila je ovlaštena samo Marija kao voditeljica, rekli su u Studencu.

Tužitelji za Mariju traže šest mjeseci zatvora koji bi se zamijenio radom za opće dobro. Osim toga, predlaže se i da obešteti Studenac za otuđeni iznos. Mariju se, inače, tereti za kazneno djelo pronevjere.

Objava Šefica dućana Marija maznula 2800 eura i dala otkaz: ‘Jesam, ali…’ pojavila se prvi puta na Danica.hr.