Direktor se žali na visoke plaće, a radnici mu primaju 789 eura

Dio lokalnih trgovačkih lanaca i dalje odolijeva ponudama za preuzimanje koje, prije svega, dolaze, od Studenca.

Jedan od njih je bjelovarski PPK koji posluje u ukupno 62 prodavaonice locirane uglavnom na području Bjelovarsko-bilogorske županije. A tu je i križevački Robin otprilike iste veličine i prometa, sa 60-ak dućana uglavnom koncentriranih na križevačkom i koprivničkom području.

Upola manji je trgovački lanac Dergez iz Podravskih Sesveta kod Đurđevca koji ima ukupo 26 trgovina, a većina je koncentrirana u trokutu Podravske Sesvete – Kloštar Podravski – Pitomača. Primarni Dergezov biznis je pekarstvo, pa je jasno zašto njihove trgovine nisu na prodaju.

PPK Bjelovar lani je imao oko 33 milijuna eura prihoda uz rast od deset posto i 1,2 milijuna eura neto dobiti, što je 17 posto više nego predlani. Većinski vlasnik i direktor je Petar Smiljanić koji posjeduje oko 74 posto dionica (predlani 69 posto).

DERGEZ / Pekara u Pitomači / ARHIVSKA FOTOGRAFIJA

Neusporedivo jeftiniji

PPK je dio grupacije trgovaca Ultra Gros u kojoj su, među ostalim, Djelo, Diona, Ribola, Trgocentar, Vrutak, Union, Aska. Prema podacima Ultra Grosa, grupacija posluje u oko 560 dućana diljem Hrvatske. PPK ima oko 280 zaposlenih, desetak više nego godinu ranije.

“Osipanja grupacije, čiji smo članovi, uzrokovana stranim akvizicijama, također je ozbiljan problem u daljnjem poslovanju. Time će porasti naša učešća ukupnim troškovima, dok se i u grupaciji manifestira ista problematika radne snage kao i u našem društvu.

Rezultati takvih okolnosti utječu na smanjenu kvalitetu poslovanja grupacije, kao što su uvoz, razvoj robnih marki i stvaranje kvalitetnijih komercijalnih uvjeta. Dobavljači su nam već lani jasno obznanili da će pad prometa grupacije rezultirati slabijim komercijalnim uvjetima u ovoj godini.

Stalne državne intervencije u pravnoj i poslovnoj domeni predstavljaju dodatne rizike i prepreke stabilnom poslovanju. Konkurencija, osobito strana, stječe bolje tržišne pozicije i prednosti nabavom robe na domicilnim tržištima u zemljama gdje je velik dio proizvoda neusporedivo jeftiniji od naših domaćih i daleko manje izložen inflatornom utjecaju.

Visoki troškovi

Poslovanje s domaćim dobavljačima predstavlja veliki rizik zbog njihovih stalnih i neopravdanih poskupljenja, čime oni stvaraju inflatorni pritisak sa nepredvidivim posljedicama”, naglašava čelnik bjelovarskog lanca Petar Smiljanić u godišnjem izvještaju PPK-a.

ROBIN / ILUSTRACIJA

Smiljanić se osvrnuo i na problem sa zapošljavanjem navodeći kako “evidentno slabi ponuda na tržištu rada, uz istovremeno prisutan snažan porast troškova rada novoprimljenih zaposlenika”.

“Taj porast troškova rada je nesrazmjeran kvaliteti koje nudi tržište radne snage. Zbog toga nismo u mogućnosti otvarati nove trgovine ili ih otvaramo minimalno. Visoki troškovi plaća objektivno su najveći rizici te ozbiljne prepreke rastu prometa i ukupnom razvoju društva”, žali se Smiljanić.

Istodobno, PPK Bjelovar je među trgovačkim lancima koji isplaćuju najniže plaće svojim radnicima. Prema podacima Financijske agencije, lani je prosječna neto plaća u PPK-u iznosila tek 789 eura. To je, doduše, u postotku osjetno više nego predlani kad je plaća iznosila 669 eura.

Križevački Robin, najjači lokalni lanac u Koprivničko-križevačkoj županiji, ostvario je lani 33 milijuna eura prihoda uz rast od sedam posto. Neto dobit iznosila je 210.000 eura i bila je veća za 16 posto. I Robin se – poput Dergeza – ozbiljno bavi pekarstvom.

Odbili ponude

Prema podacima Financijske agencije, Robin je lani imao prosječno oko 260 zaposlenih, što je 60-ak manje nego prethodne godine, a to je pad zaposlenosti od čak 20 posto. Zato su snažno rasle plaće u Robinu.

Protekle je godine prosječna neto plaća u križevačkom trgovačkom lancu iznosila oko 1020 eura, a to je gotovo 50 posto ili za 330 eura više nego predlani kad je prosjek bio tek 690 eura mjesečno, otkrivaju statistički podaci Financijske agencije.

DANICA.HR / Sloga podravska trgovina u Koprivnici postala Studenac

Prema neslužbenim informacijama, i Robin i PPK odbili su ponude Studenca koji ih je želio preuzeti. No, Studenac je upravo akvizicijama snažno ušao i na njihovo tržište: preuzeli su bjelovarski lanac Špar i podravsku Slogu koja je bila dio kutinske Lonije.

Kriza na tržištu, količinski pad prometa i inflacija koja ne jenja i ruši kupovnu moć potrošača bit će velik izazov za poslovanje lokalnih trogvačkih lanaca i u idućem razdoblju. Koliko će dugo PPK i Robin moći odolijevati sirenskom zovu velikih – ostaje za vidjeti.

Objava Direktor se žali na visoke plaće, a radnici mu primaju 789 eura pojavila se prvi puta na Danica.hr.