Ovo zanimanje preko noći postalo jako popularno: traži se više od 2000 ljudi

Odjednom je to postalo jedno od najtraženijih zanimanja u Hrvatskoj: poslodavci trenutačno traže više od 2000 ljudi.

Riječ je o poslovima skladištara, odnosno skladištarki, od kojih se očekuje manipuliranje robom i sirovinom, upravljanje viličarima, popunjavanje papira. Brojne tvrtke u potrazi su za desecima, pa i stotinama osoba tog profila.

Od uvjeta treba imati osnovnu ili srednju školu, a radno iskustvo uopće nije važno. Poslodavci objavljuju i plaće koje nude: one su u rasponu od minimalca do nešto više od 1000 eura.

Trgovački lanac Studenac, tako, ovog trena traži blizu 200 skladištara za svoje objekte u Solinu, Dugopolju, Dubrovniku… Nude početnu plaću od 840 bruto (ovogodišnji minimalac). No, problem u toj ponudi je što je zajamčeni minimalac od iduće godine 970 eura (oko 750 eura neto).

Belupo i Bilokalnik

Tvornica papirnatih shopping vrećica Vemo trade iz Koprivnice, s druge strane, traži ukupno deset skladištara kojima nudi početnih 1150 eura bruto. Rukovanje folijama, paletama i viličarima iziskuje srednju školu, bez radnog iskustva.

Splitski lanac Tommy pak traži 30 skladištara za svoj objekt u Dugopolju: nudi 880 eura bruto, što je također ispod zakonskog minimuma od 970 eura od 1. siječnja iduće godine. Slično je i s jednim posrednikom u zapošljavanju koji traži 20 skladištara za Veliku Goricu s bruto plaćom od 955 eura.

Riječki trgovački lanac Plodine oglasio je potragu za 22 skladištara s radnim mjestom u Istri: nude im 970 eura bruto. Istu plaću istaknula je i tvrtka Creator group koja traži 30 skladištara za posao u Dugom Selu.

Potragu za šestero zaposlenika za rad u skladištu ranije je oglasila i Podravkina farmaceutska kompanija Belupo. Radno mjesto je u Koprivnici, plaća nije objavljena. Jednog skladištara i vozača viličara traži i koprivnička tvrtka Bilokalnik-industrija papirne ambalaže.

Objava Ovo zanimanje preko noći postalo jako popularno: traži se više od 2000 ljudi pojavila se prvi puta na Danica.hr.